BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem[1] (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved brev registreret i Kommissionen den 8. februar 2012 anmodede Republikken Litauen (i det følgende benævnt "Litauen") om bemyndigelse til fortsat at anvende en foranstaltning, der fraviger momsdirektivets artikel 193.

I overensstemmelse med momsdirektivets artikel 395, stk. 2, underrettede Kommissionen ved brev af 4. april 2012 de øvrige medlemsstater om Litauens anmodning. Ved brev af 11. april 2012 underrettede Kommissionen Litauen om, at den var i besiddelse af alle de oplysninger, som den fandt nødvendige for at kunne vurdere anmodningen.

Generel baggrund

Den litauiske regering anmoder om udvidelse af den nuværende ordning med omvendt betalingspligt i forbindelse med levering af tømmer og levering af varer og tjenesteydelser fra afgiftspligtige personer, der er genstand for en insolvensprocedure eller omstruktureringsprocedure under retsligt tilsyn.

Hvad levering af tømmer angår, har Litauen oplevet, at et betydeligt antal forhandlere ikke har været i stand til at overholde deres forpligtelser. Virksomheder inden for denne sektor er for det meste små forhandlere eller mellemmænd, der ofte forsvinder uden at overføre den moms, de har beregnet af deres leverancer, til skattevæsenet, men samtidig efterlader kunden med en gyldig faktura, der giver ret til fradrag.

Afgiftspligtige personer, der er genstand for en insolvensprocedure eller omstruktureringsprocedure under retsligt tilsyn, har ofte ikke overført den moms, de har modtaget fra deres kunder, til skattevæsenet. Imidlertid har køberen, som en pligtopfyldende erhvervsdrivende, stadig kunnet fradrage den betalte moms.

Under ordningen med omvendt betalingspligt, som er en fravigelse fra den generelle regel under momsdirektivets artikel 193, påhviler momsen ved indenlandske transaktioner kunden (forudsat at vedkommende er en afgiftspligtig person).

Denne fravigelsesforanstaltning blev oprindelig tilladt ved Rådets afgørelse 2006/388/EF af 15. maj 2006[2] (afgørelsen omfattede også jernholdigt affald og skrot og byggearbejde, som nu er omhandlet i artikel 199 i momsdirektivet). Anvendelsen af fravigelsesforanstaltningen ved levering af tømmer og levering af varer og tjenesteydelser fra afgiftspligtige personer, der er omfattet af en insolvensprocedure eller omstruktureringsprocedure under retsligt tilsyn, blev udvidet ved Rådets gennemførelsesafgørelse 2010/99/EU af 16. februar 2010[3].

Kommissionen forstår, at de forhold, der lå til grund for den oprindelige fravigelse, stadig er til stede. Litauen hævder, at resultaterne af nogle skatteundersøgelser har vist, at fravigelsen har været effektiv, både hvad angår levering af tømmer og levering af varer og tjenesteydelser fra afgiftspligtige personer, der er omfattet af en insolvensprocedure eller en omstruktureringsprocedure under retsligt tilsyn. Derfor bør der fortsat gives bemyndigelse til denne fravigelse for en begrænset periode.

Ifald Litauen påtænker endnu en forlængelse af anvendelsen af fravigelsesforanstaltningen efter 2015, bør der sammen med anmodningen om forlængelse indgives en evalueringsrapport til Kommissionen senest den 1. april 2015.

Gældende bestemmelser på det område, forslaget vedrører

Andre medlemsstater har fået bemyndigelse til lignende fravigelser fra momsdirektivets artikel 193.

Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Den foreslåede afgørelse har til formål at forenkle proceduren for opkrævning af moms og forhindre eventuel momsunddragelse eller momsundgåelse, og den kan derfor potentielt få en positiv økonomisk virkning.

Virkningerne vil i alle tilfælde være begrænsede på grund af fravigelsens snævre anvendelsesområde.

3. JURIDISKE ASPEKTER AF FORSLAGET

Resumé af forslaget

Afgørelsen bemyndiger Litauen til fortsat at anvende en foranstaltning, der fraviger momsdirektivets artikel 193, i forbindelse med levering af tømmer og levering af varer og tjenesteydelser fra virksomheder, der er genstand for en insolvensprocedure eller omstruktureringsprocedure under retsligt tilsyn.

Retsgrundlag

Momsdirektivets artikel 395.

Nærhedsprincippet

I henhold til momsdirektivets artikel 395 skal en medlemsstat, som ønsker at indføre foranstaltninger, der fraviger bestemmelserne i direktivet, indhente tilladelse fra Rådet i form af en rådsafgørelse. Forslaget er derfor i overensstemmelse med subsidiaritetsprincippet.

Proportionalitetsprincippet

Forslaget er i overensstemmelse med proportionalitetsprincippet af følgende årsager.

Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.

I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Efter artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til individuelle medlemsstater.

4. BUDGETMÆSSIGE KONSEKVENSER

Forslaget har ingen konsekvenser for EU-budgettet.

5. FAKULTATIVE ELEMENTER

Fornyet gennemgang/revision/udløbsklausul

Forslaget indeholder en tidsbegrænsningsklausul.

2012/0200 (NLE)

Forslag til

RÅDETS AFGØRELSE

om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 291, stk. 2, og

under henvisning til Rådets direktiv 2006/112/EF af 28. november 2006 om det fælles merværdiafgiftssystem[4], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 8. februar 2012 anmodede Republikken Litauen (i det følgende benævnt "Litauen") om bemyndigelse til fortsat at anvende en foranstaltning, der fraviger bestemmelserne i direktiv 2006/112/EF, der regulerer, hvem der er ansvarlig for indbetalingen af moms til skattevæsenet.

(2) I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 4. april 2012 de øvrige medlemsstater om Litauens anmodning. Ved brev af 11. april 2012 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.

(3) Rådets afgørelse 2006/388/EF af 15. maj 2006 om bemyndigelse af Republikken Litauen til at anvende en foranstaltning, der fraviger artikel 21 i sjette direktiv 77/388/EØF om harmonisering af medlemsstaternes lovgivning om omsætningsafgifter[5], bemyndigede Litauen til bl.a. at udpege modtageren som betalingspligtig person for momsen på levering af tømmer og levering af varer og tjenesteydelser i tilfælde af insolvensprocedurer eller omstruktureringsprocedurer under retsligt tilsyn.

(4) Ved Rådets gennemførelsesafgørelse 2010/99/EU af 16. februar 2010 om bemyndigelse af Republikken Litauen til at udvide anvendelsen af en foranstaltning, der fraviger bestemmelserne i artikel 193 i direktiv 2006/112/EF om det fælles merværdiafgiftssystem[6] blev anvendelsen af den omtalte fravigelsesforanstaltning forlænget.

(5) De skatteundersøgelser og analyser, der er blevet gennemført af det litauiske skattevæsen, har vist effektiviteten af den omtalte fravigelsesforanstaltning.

(6) Kommissionen forstår, at de retlige og faktiske forhold, der berettigede den nuværende anvendelse af foranstaltningen, ikke har forandret sig og fortsat er til stede. Litauen bør derfor bemyndiges til at anvende denne foranstaltning i endnu en begrænset periode.

(7) Ifald Litauen påtænker endnu en forlængelse af anvendelsen af fravigelsesforanstaltningen efter 2015, bør der sammen med en anmodning om forlængelse indgives en evalueringsrapport til Kommissionen senest den 1. april 2015.

(8) Undtagelsen vil ikke få negativ indvirkning på Unionens egne indtægter hidrørende fra moms —

VEDTAGET DENNE AFGØRELSE:

Artikel 1

Artikel 2 i afgørelse 2010/99/EF affattes således:

"Artikel 2

Denne afgørelse får virkning på dagen for meddelelsen.

Den anvendes fra den 1. januar 2013 til den 31. december 2015. Enhver anmodning om forlængelse af den foranstaltning, som denne afgørelse indeholder bestemmelser om, indgives til Kommissionen senest den 1. april 2015 og ledsages af en rapport, der omfatter en gennemgang af anvendelsen af denne foranstaltning."

Artikel 2

Denne afgørelse er rettet til Republikken Litauen.

Udfærdiget i Bruxelles, den .

På Rådets vegne

Formand

[1] EUT L 347 af 11.12.2006, s. 1.

[2] EUT L 150 af 3.6.2006, s. 13-14.

[3] EUT L 45 af 20.2.2010, s. 10-11.

[4] EUT L 347 af 11.12.2006, s. 1.

[5] EUT L 150 af 3.6.2006, s. 13-14.

[6] EUT L 45 af 20.2.2010, s. 10-11.